Genitív

Genitív je jeden z gramatických pádov v mnohých jazykoch. V slovenčine a niektorých iných jazykoch sa označuje aj ako druhý pád. 

Základná definícia znie, že je to pád vyjadrujúci – v opozícii voči akuzatívu – len obmedzenú účasť deja na danom predmete vyjadrenom v genitíve, napr. chytať sa zábradlia (na rozdiel od akuzatívu: chytiť zábradlie). Zjednodušene možno povedať, že ide o pád vyjadrujúci vlastnosť, privlastňovanie alebo čiastočnosť. V slovenčine sa ako didaktická pomôcka na identifikáciu genitívu používa otázka „koho? čoho?“.

 Delenie 
Genitív sa dá deliť z rôznych hľadísk. Príklad delenia:
 adverbálny genitív – napr. zbaviť starostí, najesť sa fazule, užívať si dňa, (genitív času:) 2. apríla
 adnominálny genitív 
 genitív príslušnosti – napr. strecha domu, veliteľ roty, (genitív pôvodcu:) báseň P.O. Hviezdoslava
 genitív nositeľa deja (genitív agensa) – napr. plač dieťaťa
 genitív adresáta deja (genitív patiensa) – napr. pisateľ listu
 genitív vlastníka (posesívny genitív) – napr. dom tvojej matky
 genitív druhovej príslušnosti – formát učenca, miesto profesora, Univerzita Komenského, (stavový genitív:) [dnes je] prvého mája
 genitív vlastnosti (kvalitatívny genitív) – napr. osoba veľkej postavy, slovo mužského rodu
 genitív druhu – napr. osobnosť Janka Kráľa, pocit sklamania, budova školy, širka troch metrov
 hebrejský genitív – napr. kniha kníh, kráľ kráľov
 kvantitatívne typy:
 genitív obsahu – napr. skupina ľudí
 genitív množstva – napr. 5 ľudí, veľa ľudí
 partitívny genitív (delivý genitív, čiastočný genitív) – napr. [kúpil] chleba na rozdiel od kúpil chlieb

Zvláštne druhy:
 záporový genitív – napr. nepovedal ani slova na rozdiel od nepovedal ani slovo
 zvolací genitív – napr. Čerta starého!

 Predložky 
V slovenčine sa genitív spája s týmito predložkami: bez, blízko, do, doprostred, mimo , namiesto, okolo, od, okrem, počas, podľa, pomimo, pomocou, pozdĺž, u, uprostred , vedľa, vnútri, vyše, z, za [v zmysle kedy?]

 Iné projekty 

Kategória:Pády